text: Sigtes for drab på landsmand med mange knivstik
  28 maj 2014 kl. 02.52
  To mænd med afghansk afstamning fremstilles kl. 13 i grundlovsforhør. De sigtes for at have dræbt den 22-årig Ahmad Fouad Karimi med mange knivstik.
  To mænd er tirsdag aften blevet anholdt og sigtet for knivdrabet på en 22-årig mand i Horsens i marts. Anholdelsen skete uden dramatik.
  Den ene er 24 år og bor i Aarhus, mens den anden er en 29-årig mand med bopæl i Horsens. De to mænd blev anholdt henholdsvis klokken 20.30 og 21.20 i Aarhus.
  - Anholdelsen af de to mænd skete individuelt. Det foregik uden dramatik, fortæller vicepolitiinspektør ved Sydøstjyllands Politi Carsten Thostrup til TV SYD.
  Den 22-årige afghanske statsborger Ahmad Fouad Karimi blev fundet død i sin lejlighed på Hybenvej i Horsens 18. marts. Han var blevet stukket med kniv rigtig mange gange.
  - Så der ligger noget bag, siger Carsten Thostrup.
  Politiet ønsker dog ikke at komme ind på, hvad motivet til forbrydelsen er, og hvad der førte til anholdelsen af de to mænd.
  - Det var væsentlige elementer i efterforskningen og ting fra de tekniske undersøgelser, der ledte os frem til de to mænd, siger Carsten Thostrup til Horsens Folkeblad.
  De to mænd bliver onsdag fremstillet i grundlovsforhør, hvor dørene vil blive begæret lukket af hensyn til den videre efterforskning.
  Undervejs i efterforskningen af drabet har politiet blandt andet bedt offentligheden om hjælp via både Twitter og Facebook.
  "Ahmad blev stukket med kniv - set / fundet den i kvarteret Hybenvej, Sundvej eller tøj/ handsker måske med blod? Ring 114", skrev politiet således på Twitter i slutningen af marts.
  I et forbindelse med efterforskningen har politiet også gennemgået fem ton affald fra containere, skraldespande og andre steder, blandt andet i et forsøg på at finde den kniv, der blev brugt ved drabet.
  